በማይካድራ ንፁኃን በስለታማ መሣሪያዎች መጨፍጨፋቸውን አምንስቲ ኢንተርናሽናል ይፋ አደረገ 
በትግራይ ምዕራባዊ ዞን ውስጥ በምትገኘው ማይካድራ ከተማ በመቶዎች የሚቆጠሩ ንፁኃን በቆንጨራ፣ በመጥረቢያና በስለታማ ነገሮች ተጨፍጭፈው መገደላቸውን ዓለም አቀፍ የሰብዓዊ መብቶች ተሟጋች የሆነው አምንስቲ ኢንተርናሽናል አስታወቀ፡፡አምንስቲ ኢንተርናሽናል ሐሙስ ኅዳር 3 ቀን 2013 ዓ.ም. ይፋ ባደረገው መረጃ፣ በማይካድራ ከተማ ንፁኃን ተጨፍጭፈውና ጎዳና ላይ የተጣሉት ሰኞ ጥቅምት 30 ቀን 2013 ዓ.ም. ሌሊት እንደሆነ አመላክቷል፡፡ ተቋሙ የሳተላይት ምሥሎችንና የተቋሙን የማስረጃ ላቦራቶሪ በመጠቀም ባደረገው ምርመራ ተጥለው የተገኙት አስከሬኖች ትኩስ እንደነበሩ ማረጋገጡን አስታውቋል፡፡ ‹‹በመቶዎች የሚቆጠሩ ንፁኃን ተጨፍጭፈዋል፡፡ ንፁኃን የቀን ሠራተኞች ይመስላሉ እንጂ አሁን ካለው የጦር ግጭት ጋር ምንም ዓይነት ተሳትፎ የላቸውም፤›› ሲሉ የአምንስቲ ኢንተርናሽናል የምሥራቅ አፍሪካና የደቡብ አፍሪካ ዳይሬክተር ተናግረዋል፡፡ ተቋሙ በወቅቱ ከነበሩት የዓይን እማኞች ጭምር መረጃ ማሰባሰቡን የገለጸ ሲሆን፣ በአካባቢው ለሚገኘው የመከላከያ ሠራዊት ምግብና ውኃ ለማቅረብ ጭፍጨፋው በተካሄደበት ቀን ንጋት ላይ በከተማዋ የደረሱ ሰዎችን በማነጋገር የተጨፈጨፉት ንፁኃን በጎዳና ተጥለው እንዳገኙ መናገራቸውን ጠቅሰዋል፡፡ የዓይን ምስክሮቹ ለተቋሙ እንደገለጹት፣ ንፁኃን በስለታማ ነገሮች ተወግተውና ተመተው እንደሞቱና በጥይት የተገደሉ አለመሆናቸውን ገልጸዋል፡፡ ተቋሙ በገለልተኛ የአስከሬን ምርመራ ይህንኑ እንዳረጋገጠ ይፋ ባደረገው መግለጫው አስታውቋል፡፡አምንስቲ ኢንተርናሽናል ጭፍጨፋውን የፈጸመው ማን እንደሆነ ለማረጋገጥ እንደቻሉ፣ ነገር ግን የአካባቢው እማኞች የሕወሓት ጦር ከአካባቢው ሽንፈት ደርሶበት ሲወጣ የፈጸመው ጭፍጨፋ ስለመሆኑ እንደገለጹለት አመልክተዋል፡፡የኢትዮጵያ መንግሥት ኃላፊዎች ይህንን ዘግናኝ ጭፍጨፋ በተመለከተ ግልጽና ገለልተኛ ምርመራ እንዲያካሂዱ ጥሪ ያቀረቡ ሲሆን፣ የሕወሓት አመራሮችም ሆን ተብሎ በንፁኃን ላይ የሚፈጸም ጥቃት የጦር ወንጀል እንደሆነ በግልጽ ሊያስረዱ ይገባል ብሏል፡፡የኢትዮጵያ መንግሥት ጭፍጨፋውን ያካሄደው የሕወሓት ጦር እንደሆነ ሲገልጽ፣ በሕወሓት በኩል ደግሞ ተስተባብሏል፡፡ 